
Statisztikai tanulás szubklinikai depresszív tünetek függvényében

A statisztikai tanulás során tudatos erőfeszítés nélkül tanuljuk meg környezetünk
szabályszerűségeit. Hátterében a fronto-striatális agyterületek, illetve bazális ganglionok
állnak, melyek az általános készségtanulásban is részt vesznek. Ezek az agyterületek klinikai
depresszióban elváltozásokat mutatnak. A klinikai depressziót ezenkívül a tartós depresszív
hangulat, gyengébb kognitív működés és pszichomotoros lassultság jellemzi. Korábbi
eredmények alapján klinikai mintán a statisztikai tanulás gyengébb, mint a kontrollcsoporté.
Az általános készségtanulás intakt, azonban a pszichomotoros lassultságot több kutatás is
alátámasztotta. Ezt a három teljesítménymutatót – statisztikai tanulást, általános
készségtanulást és a pszichomotoros sebességet – szubklinikai depresszív tünetek
függvényében is érdemes feltérképezni, hiszen a felelős agyterületek elváltozásait ezen a
szinten is leírták. A korábbi kutatások nem szálazták szét a három kognitív képességet
szubklinikai mintán és nem vizsgálták ennek egyéni különbségeit. Utóbbi vizsgálatához
elengedhetetlen a spektrumszemlélet alkalmazása. Ugyanis szubklinikai depresszióban is
hasonló tünetek jelennek meg, mint klinikai depresszióban, de variabilitásuk nem éri el a
diagnózishoz szükséges szintet. Ezen tünetek széles körben jelennek meg az átlagpopulációban.
A jelen spektrumszemléletet alkalmazó kutatásba való becsatlakozásomkor az adatfelvétel már
véget ért. Emiatt az adatok előzetes feldolgozásában, adatelemzésben, az eredmények
interpretációjában vettem részt. A kutatásban a résztvevők egy probabilisztikus
szekvenciatanulási feladatot végeztek el. Ennek különlegessége, hogy képes mérni a statisztikai
tanulást, általános készségtanulást és a pszichomotoros sebességet egy kísérleti elrendezésben.
A depresszív tüneteket a Beck Depresszió Kérdőív 9 tételes változatával mértük fel. Az
eredmények azt mutatják, hogy a szubklinikai depresszív tünetek ellenére a statisztikai tanulás
és az általános készségtanulás ép. A kutatás egyik fő eredménye, hogy a pszichomotoros
sebességet tekintve gyorsabbak voltak a több szubklinikai tünetet tapasztaló személyek. Ez
felveti a lehetőségét annak, hogy a spektrumon előrehaladva a pszichomotoros sebesség nem
lineáris lefolyású, felmerül a szubklinikai depresszív tünetek adaptív értéke. Az adaptív érték
kihangsúlyozása a depresszív tüneteket tapasztalóknak jelentős szerepet játszhat a
felelősségvállalásban, a stigma csökkenésében, és ezek által a tünetek enyhülésében.



